Tâtgoviște găzduiește etapa națională a Competiției Business Plan, ediția a XIII-a, 2024. Concursul este organizat de ISJ Dâmbovița în colaborare cu Centrul Național de Dezvoltare a Învățământului Profesional și Tehnic (C.N.D.I.P.T), din cadrul Ministerului Educației, cu Colegiul Economic „Ion Ghica” Târgoviște și cu Facultatea de Științe Economice a Universității Valahia din Târgoviște.
Festivitatea de deschidere a competiţiei va avea loc vineri, 17 mai, la Centrul Internațional de Conferințe-Corpul K al Universității Valahia, începând cu ora 10.30 iar premierea în aceeași zi, la ora 16.00.
Competiția constă în prezentarea de către elevii, reprezentanți ai firmelor de exercițiu calificate la etapa națională, din fiecare regiune a țării, a unor planuri de afaceri ale firmelor de exercițiu și are drept scop dezvoltarea competențelor antreprenoriale ale elevilor și familiarizarea acestora cu activitățile specifice mediului economic.
În etapa națională, găzduită în acest an la Târgoviște, vor intra în competiție opt firme de exercițiu care au fost desemnate câștigătoare în etapele regionale. Acestea provin de la unități de învățământ preuniversitar din toate regiunile țării: Colegiul Economic „Costin Constantin Kirițescu”, București (Regiunea București/Ilfov), Colegiul Economic ”Transilvania”, Târgu Mureș (Regiunea Centru), Colegiul Economic ”Dimitrie Cantemir”, Suceava (Regiunea Nord-Est), Colegiul Economic ”Iulian Pop”, Cluj Napoca (Regiunea Nord-Vest), Colegiul Național de Agricultură și Economie, Tecuci, (Regiunea Sud-Est), Colegiul Economic ”Virgil Madgearu”, Ploiești (Regiunea Sud-Muntenia), Liceul Tehnologic ”Petre S. Aurelian”, Slatina (Regiunea Sud-Vest Oltenia), Liceul Tehnologic ”Grigore Moisil”, Deva (Vest).
„Elaborarea unui plan de afaceri este pentru orice potențial antreprenor care dorește să inițieze o afacere, cheia succesului. Într-un mediu concurențial tot mai dinamic, antreprenorii trebuie să indentifice punctele tari, punctele slabe ale ideii de afaceri propuse, resursele de care dispun, bugetul, avantajele față de competitorii direcți, indirecți și orice alte elemente relevante pentru reușita în afaceri. Dezvoltarea competențelor antreprenoriale la elevi, implicarea lor în
competiții oferă multiple premise viitorilor absolvenți de liceu pentru integrarea pe o piață a muncii într-o continuă schimbare” a declarat Adriana-Magdalena Tudose, inspector școlar general al Inspectoratului Școlar Județean Dâmbovița.